
«ΚΑΤΑΛΛΗΛΟΙ ΓΙΑ ΤΟ ΜΕΛΛΟΝ; ΠΩΣ ΠΡΟΕΤΟΙΜΑΖΟΝΤΑΙ

ΟΙ ΤΟΠΙΚΕΣ ΑΥΤΟΔΙΟΙΚΗΣΕΙΣ ΤΗΣ ΕΥΡΩΠΗΣ»
Μάλμο, 24 Απριλίου 2009

ΟΡΙΣΤΙΚΗ ΔΙΑΚΗΡΥΞΗ
Εμείς, δήμαρχοι, επικεφαλής, εκλεγμένοι αντιπρόσωποι και επίσημοι φορείς δήμων, πόλεων, επαρχιών, κομητειών και περιφερειών της Ευρώπης, συνεδριάσαμε στο Μάλμο Σουηδίας στις 24 Απριλίου 2009 στα πλαίσια της 24ης Γενικής Συνέλευσης του Συμβουλίου Ευρωπαϊκών Δήμων και Περιφερειών και συμφωνήσαμε στην ακόλουθη Διακήρυξη:

1. Εδώ και πολλά χρόνια, και μέχρι σήμερα, η Ευρώπη έχει αναπτύξει επιτυχώς κοινά σχέδια και έχει καταλύσει σύνορα  και φραγμούς στην πορεία της προς τη δημιουργία μιας κοινωνίας πιο ισορροπημένης, δίκαιης και βασισμένης στη συνεργασία και αλληλεγγύη. Τα τελευταία χρόνια, ωστόσο, η Ευρώπη έχει έρθει αντιμέτωπη με προκλήσεις αυξανόμενης σημαντικότητας και έντασης – συμπεριλαμβανομένων των δημογραφικών αλλαγών και της κοινωνικής ποικιλομορφίας, των τεχνολογικών εξελίξεων, των κλιματικών αλλαγών και της υπερθέρμανσης του πλανήτη, της ανάγκης για ασφαλή, καθαρότερη ενέργεια, και του οξυμένου οικονομικού ανταγωνισμού. Οι τοπικές αυτοδιοικήσεις όχι μόνο πρέπει να προβούν σε αποτελεσματικό σχεδιασμό προκειμένου να αντιμετωπίσουν τις προκλήσεις αυτές, αλλά στην ουσία βρίσκονται στην πρώτη γραμμή της αντιμετώπισής τους και πρέπει να διαδραματίσουν πρωταρχικό ρόλο σε αυτό, προκειμένου  να προωθηθεί η αειφόρος ανάπτυξη.
2. Εδώ στο Μάλμο, επιβεβαιώσαμε τη δέσμευσή μας να προσαρμόσουμε και να αναπτύξουμε τις υπηρεσίες μας προκειμένου να αντεπεξέλθουμε στις προκλήσεις αυτές – βραχυπρόθεσμα αλλά και πιο μακροπρόθεσμα – και να διασφαλίσουμε ότι είμαστε πράγματι «κατάλληλοι για το μέλλον», δουλεύοντας σε συνεργασία με ευρωπαϊκά και εθνικά κλιμάκια.

3. Ωστόσο, τους τελευταίους 6 μήνες, η παγκόσμια οικονομική κρίση έχει πλήξει δριμύτατα σχεδόν όλη την Ευρώπη, με ιδιαίτερα σημαντικές επιπτώσεις για τις τοπικές αυτοδιοικήσεις ειδικότερα, στις οποίες στρέφονται οι πολίτες για προστασία και υποστήριξη σε καιρούς οικονομικής δυσκαμψίας. Αυτό προσθέτει μία νέα διάσταση στις προκλήσεις που ήδη αντιμετωπίζουμε και οι οποίες περιλαμβάνουν την απαραίτητη στήριξη στις περιφερειακές πολιτικές που προάγουν την καινοτομία και την έρευνα.
4. Τον Ιούνιο αναμένονται οι εκλογές του Ευρωπαϊκού Κοινοβουλίου. Οι εκλογές αυτές σηματοδοτούν το σπουδαίο δημοκρατικό σημείο σύγκλισης μεταξύ της Ευρώπης και των πολιτών της. Και οι επερχόμενες εκλογές έχουν ιδιαίτερη σημασία για όλους εμάς εντός και εκτός Ευρωπαϊκής Ένωσης.
5. Ιδιαίτερα επειδή είναι μία δύσκολη στιγμή για την οικονομική και κοινωνική ανάπτυξη της Ευρώπης, επιθυμούμε να επαναδιατυπώσουμε ορισμένες βασικές αρχές για την κατεύθυνση προς την οποία θα θέλαμε να κινηθεί η Ευρώπη – αρχές που διατυπώνονται επίσης στη Διακήρυξη του Συμβουλίου Ευρωπαϊκών Δήμων και Περιφερειών για τις Τοπικές Αυτοδιοικήσεις εν όψει των επερχόμενων εκλογών του Κοινοβουλίου:

6. Μία Ευρώπη ισχυρή και ενωμένη – οικονομικά, κοινωνικά και πολιτικά – η οποία αναγνωρίζει πλήρως τον σημαντικό ρόλο των τοπικών αυτοδιοικήσεών της
Η Ευρώπη δεν έχει την πολυτέλεια να είναι διαιρεμένη ή να στερείται συνοχής υπό τις δύσκολες συνθήκες της σημερινής εποχής. Είναι πολύ σημαντικό να ενισχυθεί η Ευρωπαϊκή Ένωση σε όλες τις πτυχές της, και ιδιαίτερα να αντιμετωπιστεί η οικονομική και κοινωνική κρίση. Είναι πλέον σαφές: η εξαγγελία εθνικών προγραμμάτων παροχής οικονομικών κινήτρων, χωρίς συντονισμό, κατέδειξε τους περιορισμούς μιας αποκλειστικά διακυβερνητικής προσέγγισης. Χρειαζόμαστε ισχυρή, αποτελεσματική και δημοκρατική διακυβέρνηση: ένα Ευρωπαϊκό Συμβούλιο με πλήρη δέσμευση, μία Επιτροπή που θέτει προτάσεις και αναλαμβάνει δράση, και ένα Κοινοβούλιο που αναλαμβάνει πλήρως τις υποχρεώσεις του. Όλα τα ανωτέρω όργανα πρέπει να διαδραματίσουν πλήρη και ενεργό ρόλο στην αντιμετώπιση των προκλήσεων αυτών, με πνεύμα συνεργασίας με όλα τα κυβερνητικά κλιμάκια.

7. Μία Ευρώπη που αρνείται να κλειστεί στον εαυτό της και απορρίπτει τον προστατευτισμό
Δεδομένου του βάθους και της αναμενόμενης διάρκειας της οικονομικής κρίσης, είναι αναγκαίο να προστατευθούμε από τον κίνδυνο να φροντίσουυν οι εθνικές κυβερνήσεις να προστατεύσουν τους πολίτες τους ανεξαρτήτως κόστους για τους υπόλοιπους, και ομοίως να διασφαλίσουμε ότι η Ευρώπη δεν θα γυρίσει την πλάτη στον υπόλοιπο κόσμο. Τέτοιου είδους πολιτικές, εάν εφαρμοστούν, θα προκαλέσουν πολύ μεγαλύτερη πολιτική, οικονομική και κοινωνική ζημία. Είκοσι χρόνια αφότου έπεσε το Σιδηρούν Παραπέτασμα, η Ευρώπη δεν πρέπει να επιτρέψει να υψωθούν νέοι φραγμοί στην ήπειρό μας ή ενάντια στους γείτονες της ΕΕ και όσους βρίσκονται πέρα από αυτή.
8. Μία Ευρώπη ανοχής και σεβασμού, ανοικτή και πρόθυμη να ανταποκριθεί στον υπόλοιπο κόσμο
Είναι αναγκαίο να αντιταχθούμε με ακόμη μεγαλύτερη θέρμη σε κάθε μορφής αδιαλλαξία, ρατσισμό, ξενοφοβία και επιθετικό εθνικισμό. Είναι ένα καθήκον πρωταρχικής σημασίας όλων των δημοκρατικών οργάνων της Ευρώπης, από το Ευρωπαϊκό Κοινοβούλιο έως τις τοπικές κοινότητες.
Επιπλέον, η αυξανόμενη εσωτερική μετανάστευση των τελευταίων δεκαετιών έχει επιφέρει μεταβολές στο δημογραφικό, κοινωνικό και εθνικό προφίλ των πόλεων και των κοινοτήτων μας. Η διαδικασία αυτή ενέχει πολλά οφέλη αλλά και προκλήσεις για εμάς, ιδιαίτερα ως προς την επιτυχή ένταξη των μεταναστών. Ως εκ τούτου, χρειαζόμαστε αποτελεσματικές πολιτικές σε όλα τα επίπεδα ως προς το θέμα της μετανάστευσης, οι οποίες θα πρέπει επίσης να έχουν στόχο την αντιμετώπιση της παράνομης μετανάστευσης που μπορεί να έχει επιπτώσεις σε κοινωνικό επίπεδο.
Η Ευρώπη πρέπει επίσης να επιδείξει τις αρετές της ανοχής, του σεβασμού και της ανοικτής στάσης στο διεθνή χώρο – να προάγει την ειρήνη και τον διαπολιτισμικό διάλογο, να επιλύει τις διαφορές, να αντιμετωπίσει την ανέχεια και να εφαρμόσει τους Αναπτυξιακούς Στόχους της Χιλιετίας. Πιστεύουμε ότι οι στόχοι αυτοί μπορούν να προαχθούν μέσα από ενισχυμένες διεθνείς συνεργασίες και αδελφοποιήσεις μεταξύ Ευρωπαϊκών πόλεων και πόλεων αναπτυσσσόμενων χωρών, ιδιαίτερα στην Αφρική, και μέσα από την πλήρη δέσμευση των κρατών για παροχή της απαραίτητης για την ανάπτυξη κρατικής ενίσχυσης. Προς την επίτευξη των σκοπών αυτών, υποστηρίζουμε το πολύτιμο έργο του διεθνούς οργανισμού μας, των Ηνωμένων Πόλεων και Τοπικών Αρχών, καθώς και της Συμμαχίας των Πολιτισμών.
9. Μία Ευρώπη με ισχυρή κοινωνική διάσταση
Η τρέχουσα κρίση έρχεται να τονίσει για άλλη μία φορά την ανάγκη να ισορροπηθεί η δραστηριότητα των δυνάμεων της αγοράς με ένα εύρωστο πλαίσιο κοινωνικής αλληλεγγύης και προστασίας. Παρότι κάθε χώρα έχει τα δικά της μέσα για την παροχή κοινωνικής ευημερίας και κοινωνικών υπηρεσιών, δηλώνουμε ότι εμμένουμε στο Ευρωπαϊκό κοινωνικό μοντέλο το οποίο πρέπει να εξακολουθήσει να υποστηρίζει όσους ζημιώνονται ή υφίστανται αποκλεισμό ή διάκριση.

Και οι τοπικές και περιφερειακές αρχές της Ευρώπης βρίσκονται, και πρέπει να παραμείνουν, στο επίκεντρο του μοντέλου αυτού και του ιστού κοινωνικής προστασίας του που καλύπτει όλη την ήπειρο.

10. Μία Ευρώπη κοντά στις τοπικές ρίζες της και στους εκλεγμένους τοπικούς και περιφερειακούς αντιπροσώπους της
Η ιστορία της Ευρώπης είναι επίσης η ιστορία των πόλεων, των περιφερειών και των εθνών της. Ως εκ τούτου, μία συγκεντρωτική, «εκ των άνω προς τα κάτω» Ευρώπη δεν θα μπορέσει ποτέ να κερδίσει την υποστήριξη των πολιτών της.
Τονίζουμε ότι οι περισσότερες Ευρωπαϊκές πολιτικές απαιτούν την ενεργό συμμετοχή των τοπικών αυτοδιοικήσεων από την σύλληψη έως την εφαρμογή τους, προκειμένου να επιτευχθούν τα καλύτερα δυνατά αποτελέσματα. Ως εκ τούτου, τα Ευρωπαϊκά όργανα και οι εθνικές κυβερνήσεις θα πρέπει να αναγνωρίσουν και να σεβαστούν την συμβολή αυτή, και να φροντίσουν ώστε οι τοπικές αυτοδιοικήσεις να έχουν στη διάθεσή τους τους απαραίτητους οικονομικούς πόρους και δυνατότητες.

Υπογραμμίζουμε σχετικά την σημασία του έργου του Ευρωπαϊκού Συμβουλίου, και ειδικότερα του Κογκρέσου των Τοπικών και Περιφερειακών Αρχών και του Ευρωπαϊκού Χάρτη για την Τοπική Αυτοδιοίκηση, που διατηρεί άσβεστες τις Ευρωπαϊκές αρχές κοντά στις τοπικές ρίζες τους. Ομοίως ανακαλούμε την αξία της συνεργασίας του Συμβουλίου Ευρωπαϊκών Δήμων και Περιφερειών με την Επιτροπή Περιφερειών, την οποία ελπίζουμε να ενισχύσουμε σε βάση συνεργασίας προς υποστήριξη των κοινών μας στόχων.
Καλωσορίζουμε την αναγνώριση των Αρχηγών Κρατών της ΕΕ στη Διακήρυξη του Βερολίνου το 2007 ότι στην Ευρώπη του σήμερα «τα καθήκοντα κατανέμονται μεταξύ της Ευρωπαϊκής Ένωσης, των Κρατών-Μελών και των τοπικών αυτοδιοικήσεών τους.» Και επιβεβαιώνουμε την υποστήριξή μας προς την Συνθήκη της Λισσαβώνας η οποία για πρώτη φορά στην ιστορία των Ευρωπαϊκών Συνθηκών αναγνωρίζει ορθά τον ρόλο των δημοκρατικών τοπικών αυτοδιοικήσεων, και ως εκ τούτου έχει απτή και πραγματική επίδραση στη ζωή των πολιτών μας.
11. Μία Ευρώπη δημοκρατική, που συμπεριλαμβάνει και δραστηριοποιεί τους πολίτες της
Το έτος 2009 σηματοδοτεί την 20η επέτειο της απόφασης του Ευρωπαϊκού Κοινοβουλίου για τη δημιουργία ενός προγράμματος οικονομικής υποστήριξης της αδελφοποίησης πόλεων. Κάτι τέτοιο αποδείχθηκε ιδιαίτερα σημαντικό από την άποψη ότι έδωσε τη δυνατότητα σε πολίτες από κάθε σημείο της ηπείρου μας να γνωρίσουν και να κατανοήσουν καλύτερα ο ένας τον άλλο, ιδίως κατά τη διάρκεια των φάσεων της ευρωπαϊκής διεύρυνσης. Πιστεύουμε ότι οι αδελφοποιήσεις με χώρες της νοτιοανατολικής Ευρώπης μπορούν να διαδραματίσουν σημαντικό ρόλο αυτό τον καιρό.

12. Αναγνωρίζουμε ότι, καθώς η Ευρώπη εξελίσσεται και αλλάζει, είναι ανάγκη να αναπτύξουμε νέους τρόπους ώστε να έρθουν οι πολίτες πιο κοντά και να εκσυγχρονιστεί η εικόνα και η πραγματικότητα της αδελφοποίησης. Είναι αναγκαίο να συμπεριλάβουμε περισσότερα τμήματα του πληθυσμού στις ανταλλαγές στα πλαίσια των αδελφοποιήσεων. Είμαστε πεπεισμένοι ότι η ΕΕ πρέπει να ενισχύσει και να βελτιστοποιήσει το έργο της αλλά και την οικονομική υποστήριξη που παρέχει με στόχο την ενεργό δράση των πολιτών και την αδελφοποίηση στο μέλλον.

13. Ασφαλώς, το 2009 σηματοδοτεί επίσης την 20η επέτειο της οριστικής νίκης του κινήματος της Αλληλεγγύης και των ελεύθερων εκλογών στην Πολωνία, καθώς και των αλλαγών σε άλλες χώρες της κεντρικής Ευρώπης με αποκορύφωμα την πτώση του Τείχους του Βερολίνου, που οδήγησε σύντομα στην επανένωση της Ευρώπης και στην άνθηση της δημοκρατίας σε τοπικό και περιφερειακό επίπεδο στις χώρες της κεντρικής και ανατολικής Ευρώπης. Για περισσότερα από 50 χρόνια, τα κεντρικά θέματα του Συμβουλίου Ευρωπαϊκών Δήμων και Περιφερειών περιλαμβάνουν την υποστήριξη προς τις τοπικές αυτοδιοικήσεις και τη δημοκρατία, καθώς και την αδελφοποίηση πόλεων. Πρόκειται για τις δύο πλευρές του ίδιου νομίσματος – μία δημοκρατική Ευρώπη που έχει τις ρίζες της στους δήμους, και συμπεριλαμβάνει τους πολίτες της σε όλες τις πτυχές του βίου της.

14. Ωστόσο, η Ευρώπη που βασίζεται στη δημοκρατία σε όλα τα επίπεδα πρέπει πάνω από όλα να έχει τη δική της ισχυρή δημοκρατική φωνή και θεσμούς. Ως εκ τούτου, όλοι εμείς από τα κράτη-μέλη της ΕΕ έχουμε χρέος να παροτρύνουμε τους πολίτες μας να ψηφίσουν στις εκλογές του Ευρωπαϊκού Κοινοβουλίου τον Ιούνιο, και να εξηγήσουμε τα σημαντικά θέματα που διακυβεύονται. Καλούμε τις συναδέλφους μας σε όλη την Ευρωπαϊκή Ένωση να ενωθούν μαζί μας για την κοινή αυτή αποστολή.
* * * * *

24η ΓΕΝΙΚΗ ΣΥΝΕΛΕΥΣΗ ΤΟΥ ΣΥΜΒΟΥΛΙΟΥ
ΕΥΡΩΠΑΪΚΩΝ ΔΗΜΩΝ ΚΑΙ ΠΕΡΙΦΕΡΕΙΩΝ
Malmö, 24η Απριλίου 2009

ΑΠΟΦΑΣΗ
ΤΟΠΙΚΕΣ ΑΥΤΟΔΙΟΙΚΗΣΕΙΣ ΤΗΣ ΕΥΡΩΠΗΣ – ΠΡΟΕΤΟΙΜΑΣΙΑ ΓΙΑ ΤΟ ΜΕΛΛΟΝ
Εμείς, δήμαρχοι, επικεφαλής, εκλεγμένοι αντιπρόσωποι και επίσημοι φορείς δήμων, πόλεων, επαρχιών, κομητειών και περιφερειών της Ευρώπης, συνεδριάσαμε στο Μάλμο Σουηδίας στις 24 Απριλίου 2009 στα πλαίσια της 24ης Γενικής Συνέλευσης του Συμβουλίου Ευρωπαϊκών Δήμων και Περιφερειών και συμφωνήσαμε στην ακόλουθη Απόφαση:

ΑΝΤΑΠΟΚΡΙΝΟΜΕΝΟΙ ΣΤΗΝ ΟΙΚΟΝΟΜΙΚΗ ΚΡΙΣΗ
1. Σε δύσκολους καιρούς, οι πολίτες στρέφονται πρώτα στις τοπικές αυτοδιοικήσεις τους για βοήθεια. Ωστόσο, ιδιαίτερα σε αυτή την περίοδο ύφεσης – όπου δεχόμαστε πιέσεις για να διαθέσουμε περισσότερα για την κοινωνική ευημερία και την υπηρεσία όσων βρίσκονται σε ανάγκη – οι οικονομικοί πόροι μας έχουν επηρεαστεί περισσότερο από μειώσεις των φόρων, χρηματοοικονομικών κινήσεων και άλλων πηγών εισοδήματος.
2. Σημειώνουμε τα βήματα που έγιναν σε διεθνές επίπεδο (μέσω των G20), σε Ευρωπαϊκό επίπεδο και στα περισσότερα Κράτη για την σταθεροποίηση του οικονομικού συστήματος και την προαγωγή της οικονομικής ανάκαμψης σε αυτούς τους δύσκολους καιρούς. Τονίζουμε ότι η συμμετοχή στην ευρωζώνη είχε θετικά αποτελέσματα για τις χώρες εκείνες που αντιμετώπιζαν ιδιαίτερες δυσκολίες. Είμαστε πεπεισμένοι ότι στο μέλλον είναι απαραίτητο να υπάρξει ισχυρότερο και κατάλληλο ρυθμιστικό πλαίσιο για τα χρηματοοικονομικά ιδρύματα που ενδέχεται να παρουσιάσουν συστημικό κίνδυνο.
3. Θεωρούμε ότι οι τοπικές αυτοδιοικήσεις είναι εξαιρετικά τοποθετημένες ώστε να διαδραματίσουν σημαντικό ρόλο στην εφαρμογή προγραμμάτων παροχής οικονομικών κινήτρων και ανάκαμψης, και ότι οι επενδύσεις μας είναι πιθανότερο να επιτύχουν πιο γρήγορα σε σχέση με επενδύσεις που έχουν γίνει σε άλλα επίπεδα. Ωστόσο, ορισμένες κυβερνήσεις δεν έχουν λάβει υπόψη την ανάγκη να ενεργοποιήσουν και να συνεργαστούν με τις τοπικές αυτοδιοικήσεις, κατάσταση που πρέπει να αλλάξει επειγόντως.
4. Κατά συνέπεια καλούμε τα Ευρωπαϊκά όργανα, το Ευρωπαϊκό Συμβούλιο και τις εθνικές κυβερνήσεις να διοχετεύσουν ακόμη μεγαλύτερα ποσά επένδυσης στα τρέχοντα και μελλοντικά προγράμματα οικονομικής ανάκαμψης μέσω των τοπικών αυτοδιοικήσεων. Τα προγράμματα αυτά θα πρέπει να στραφούν βραχυπρόθεσμα σε γρήγορα εφαρμόσιμες επενδύσεις οι οποίες θα συμβάλουν στην επίτευξη πιο μακροπρόθεσμων Ευρωπαϊκών στόχων, όπως η ενεργειακή επάρκεια και η αυξημένη ανταγωνιστικότητα. Τα προγράμματα ανάκαμψης θα πρέπει επίσης να υποστηρίξουν τις επιχειρήσεις μικρού και μεσαίου μεγέθους, οι οποίες αποτελούν σημαντικό κομμάτι της Ευρωπαϊκής οικονομίας. Το οφείλουμε στις μελλοντικές γενιές να φροντίσουμε ώστε οι επενδύσεις αυτές να είναι καινοτόμες, αειφόρες και προσανατολισμένες στο μέλλον από οικονομική, περιβαλλοντική και κοινωνική άποψη.
5. Ζητούμε από τα Ευρωπαϊκά όργανα και τα Κράτη να επιδείξουν μεγαλύτερη ευελιξία προκειμένου οι κανόνες περί Κρατικών Ενισχύσεων και τα Διαρθρωτικά Ταμεία να μπορέσουν να χρησιμοποιηθούν πιο απλά και δημιουργικά αυτή την εποχή (π.χ. αύξηση του ποσοστού συγχρηματοδότησης της ΕΕ). Θα πρέπει να επιτραπούν πιο ευέλικτες διαδικασίες για τις δημόσιες συμβάσεις όπως έχει προτείνει η Ευρωπαϊκή Επιτροπή, χωρίς ωστόσο να επηρεαστούν η διαφάνεια και η αμεροληψία.

6. Εκτιμούμε τον ρόλο της Ευρωπαϊκής Τράπεζας Επενδύσεων στη λήψη μελλοντικών μέτρων ανάκαμψης, σε συνεργασία με τις τοπικές αυτοδιοικήσεις, και τονίζουμε την ανάγκη επέκτασης των προγραμμάτων αυτών.
7. Καλούμε επίσης τις εθνικές κυβερνήσεις να αναμείξουν τις τοπικές αυτοδιοικήσεις τους στην καταπολέμηση της κρίσης και θα ενισχυθούν – τόσο οικονομικά όσο και με άλλους κατάλληλους τρόπους –ώστε να ανταποκριθούν στο καθήκον της κοινωνικής προστασίας και ενίσχυσης των πληγέντων από την κρίση. Ειδικότερα θα πρέπει να προστατευθεί η οικονομική βάση και οι πόροι των τοπικών αυτοδιοικήσεων. Σημειώνουμε ότι ορισμένα κράτη έχουν βρει τρόπους να αποζημιώσουν τις τοπικές αυτοδιοικήσεις τους για τις αυξημένες δαπάνες που απαιτούνται για την αντιμετώπιση των πολλαπλών αναγκών των πολιτών τους, και προτρέπουμε και τις υπόλοιπες κυβερνήσεις να ακολουθήσουν τις ορθές αυτές πρακτικές.
8. Καταλήγοντας, θεωρούμε ότι η δυνητική συμβολή των τοπικών αυτοδιοικήσεων στην αντιμετώπιση της οικονομικής κρίσης δεν έχει ακόμη γίνει κατανοητή ούτε έχει αξιοποιηθεί πλήρως από την Ευρωπαϊκή Ένωση και από τις περισσότερες Ευρωπαϊκές χώρες. Προτείνουμε την σύλληψη ενός «νέου προγράμματος τοπικής αυτοδιοίκησης» και απαιτούμε να χρησιμοποιηθεί η τρέχουσα κρίση για την επίτευξη μιας καλύτερης ισορροπίας μεταξύ των οικονομικών, περιβαλλοντικών και κοινωνικών πολιτικών.

ΑΝΤΑΠΟΚΡΙΝΟΜΕΝΟΙ ΣΤΙΣ ΚΛΙΜΑΤΙΚΕΣ ΑΛΛΑΓΕΣ
9. Είναι πλέον σαφές ότι οι κλιματικές αλλαγές επέρχονται με πολύ πιο ραγδαίους ρυθμούς από ότι εκτιμούσε η διεθνής επιστημονική κοινότητα μόλις λίγα χρόνια νωρίτερα. Ως εκ τούτου, ο κόσμος αντιμετωπίζει μία από τις μεγαλύτερες προκλήσεις το 2009: είναι σε θέση η διεθνής κοινότητα να καταλήξει σε μία παγκόσμια συμφωνία στο Συνέδριο του ΟΗΕ για τις Κλιματικές Αλλαγές που θα γίνει τον Δεκέμβριο στην Κοπεγχάγη, επαρκούς κλίμακος και με καθολική υποστήριξη, για την προστασία της γης από τις βαρύτατες επιπτώσεις των κλιματικών αλλαγών και την ενίσχυση των πληγέντων;
10. Η Ευρωπαϊκή Ένωση πρέπει να εξακολουθήσει να διαδραματίζει ηγετικό ρόλο με την υποστήριξη όλων των κυβερνητικών κλιμακίων. Οι τοπικές αυτοδιοικήσεις της Ευρώπης – και του κόσμου – βρίσκονται στο προσκήνιο αναφορικά με τις κλιματικές αλλαγές και συνιστούν έναν ζωτικής σημασίας συνδετικό κρίκο μεταξύ των διεθνών, Ευρωπαϊκών και εθνικών δεσμεύσεων και της μεμονωμένης δράσης. Βρισκόμαστε σε ιδανική θέση ώστε να αναλάβουμε δράση για την αντιμετώπιση αλλά και την προσαρμογή στις κλιματικές αλλαγές μέσω των υπηρεσιών μας, αναλαμβάνοντας ηγετικό ρόλο στις κοινότητες που υπηρετούμε. Χρειάζεται να κάνουμε περισσότερα για να μοιραστούμε την εμπειρία και τις ορθές πρακτικές μας με συνεργάτες στην Ευρώπη και στον υπόλοιπο κόσμο, συμπεριλαμβανομένων και των αναπτυσσόμενων χωρών.
11. Προς τους σκοπούς αυτούς, στηρίζουμε την Σύνοδο Κορυφής των Τοπικών Αυτοδιοικήσεων για τις Κλιματικές Αλλαγές (Κοπεγχάγη, 2-4 Ιουνίου) που θα αποτελέσει ένα σημαντικό σημείο συνάντησης για τη διεθνή κινητοποίηση των πόλεων και των τοπικών αυτοδιοικήσεών μας με αποκορύφωμα το διακρατικό Συνέδριο του ΟΗΕ.
Ως προς αυτό, στηρίζουμε το έργο που αναπτύσσει ο παγκόσμιος οργανισμός μας, οι Ηνωμένες Πόλεις και Τοπικές Αυτοδιοικήσεις (UCLG), με τους συνεργαζόμενους φορείς τοπικής αυτοδιοίκησης ώστε να υπάρχει μία ενιαία πολιτική φωνή για τις τοπικές και περιφερειακές αρχές στις συνεχείς διεθνείς διαπραγματεύσεις. Προτρέπουμε τα μέλη του Συμβουλίου Ευρωπαϊκών Δήμων και Περιφερειών να προωθήσει την Συμφωνία των Δημαρχιακών Τοπικών Αυτοδιοικήσεων για την Κλιματική Προστασία ώστε να ενισχυθεί η θέση των πόλεων και των περιφερειών ενώπιον της διεθνούς κοινότητας.
12. Ελπίζουμε και προσδοκούμε ότι το διακρατικό Συνέδριο στην Κοπεγχάγη το Δεκέμβριο θα έχει ως αποτέλεσμα μία δεσμευτική συμφωνία που θα περιλαμβάνει φιλόδοξους στόχους και δεσμεύσεις όλων των κρατών για δράση, με στόχο τη μείωση της υπερθέρμανσης του πλανήτη και των κλιματικών αλλαγών στο μέλλον. Σε αυτούς θα πρέπει να περιλαμβάνονται στόχοι ανά κλάδο (παραγωγή ενέργειας, διαχείριση υδάτινων πόρων, μεταφορές κ.λπ.) και ένας αποτελεσματικός μηχανισμός ελέγχου για τη διασφάλιση της συμμόρφωσης.
13. Ειδικότερα, προθεσή μας είναι η νέα διεθνής συμφωνία μετά το πρωτόκολλο του Κιότο να αναγνωρίσει τον ρόλο των τοπικών αυτοδιοικήσεων ως σημαντικών συνεργατών για την αντιμετώπιση των κλιματικών αλλαγών, και καλούμε την Ευρωπαϊκή Ένωση, τους διεθνείς οργανισμούς και τα κράτη-μέλη της ΕΕ και του ΟΗΕ να προσφέρουν την στήριξή τους. Υπενθυμίζουμε ότι το Πρόγραμμα Δράσης «21ος αιώνας» (που συμφωνήθηκε στη Σύνοδο Κορυφής για τον Πλανήτη Γη στο Rio de Janeiro το 1992) διακήρυξε ότι «η συμμετοχή και συνεργασία των τοπικών αυτοδιοικήσεων θα αποτελέσει αποφασιστικό παράγοντα» για την επίτευξη των στόχων του.
Εκφράζουμε την ελπίδα ότι οι τοπικές αυτοδιοικήσεις θα υπογράψουν την Συναίνεση της Κωνσταντινούπολης για τα αστικά ύδατα, ένα έγγραφο που υπογραμμίζει τον ρόλο και την ευθύνη τους στη διαχείριση των υδάτινων πόρων και την υγιεινή.

14. Οι τοπικές αυτοδιοικήσεις έχουν επίσης σημαντικό ρόλο να διαδραματίσουν όσον αφορά στην ενέργεια. Χρησιμοποιούμε, αγοράζουμε και, σε ορισμένες περιπτώσεις, παράγουμε ενέργεια σε σημαντικό βαθμό. Μπορούμε να επηρεάσουμε τη μελλοντική χρήση μέσα από σχεδιασμό και άλλες πολιτικές, και μπορούμε να συμβουλεύσουμε και να παρακινήσουμε τους πολίτες μας σε θέματα ενέργειας. Οι αποφάσεις και οι πολιτικές των τοπικών αυτοδιοικήσεων για την ενέργεια είναι επίσης θεμελιώδους σημασίας σε θέματα προστασίας του κλίματος και ενεργειακής ασφάλειας.
15. Επιβεβαιώνουμε τη δέσμευσή μας να βοηθήσουμε στην επίτευξη των ενεργειακών στόχων της ΕΕ – μείωση των εκπομπών διοξειδίου του άνθρακα, βελτίωση της ενεργειακής επάρκειας και αύξηση του ποσοστού των ανανεώσιμων πόρων κατά 20% έως το 2020, και μείωση των εκπομπών κατά 30% με διεθνή σύμβαση. Επίσης εκφράζουμε την υποστήριξή μας σε πρωτοβουλίες όπως το Σύμφωνο των Δημάρχων που αποσκοπούν στην υπέρβαση των στόχων αυτών.
16. Εν ολίγοις, είναι αναγκαίο οι δημόσιες αρχές – συμπεριλαμβανομένων των τοπικών αυτοδιοικήσεων – να δώσουν πρώτες το παράδειγμα και να κάνουν γενναία βήματα προς την ανάπτυξη μιας οικονομίας και κοινωνίας χαμηλών εκπομπών άνθρακα. Οι πολιτικές αυτές χρειάζονται την ενεργό συμμετοχή και δέσμευση των πολιτών και του ιδιωτικού τομέα.
ΑΝΤΑΠΟΚΡΙΝΟΜΕΝΟΙ ΣΤΙΣ ΔΗΜΟΓΡΑΦΙΚΕΣ ΜΕΤΑΒΟΛΕΣ ΚΑΙ ΣΤΗΝ ΠΡΟΚΛΗΣΗ ΓΙΑ ΠΟΙΟΤΙΚΗ ΒΕΛΤΙΩΣΗ
17. Σχεδόν κάθε Ευρωπαϊκή χώρα αναμένει σημαντικές δημογραφικές μεταβολές τον επόμενο μισό αιώνα. Στις περισσότερες χώρες θα παρουσιαστεί αύξηση του ποσοστού των ηλικιωμένων, για τους οποίους πρέπει να παράσχουμε περισσότερες υγειονομικές και κοινωνικές υπηρεσίες, πιθανότατα χωρίς αντίστοιχη αύξηση των εσόδων μας. Σε ορισμένες χώρες προβλέπεται μείωση του πληθυσμού, ενώ σε άλλες αναμένεται πληθυσμιακή αύξηση εν μέρει λόγω της εσωτερικής μετανάστευσης που παρατηρείται τα τελευταία χρόνια. Όλα αυτά θα έχουν ως αποτέλεσμα μεταβολές των αναγκών και των απαιτήσεων ως προς τις υπηρεσίες που παρέχουν οι τοπικές αυτοδιοικήσεις, ως εκ τούτου χρειάζεται να συμπεριληφθούν σε αποτελεσματικές πολιτικές.

18. Εν όψει των ανωτέρω, αναγνωρίζουμε την ανάγκη να ενεργήσουμε προληπτικά για την προσαρμογή των υπηρεσιών μας και της δομής στον τομέα της απασχόλησης ώστε να ανταποκρίνονται στο μεταβαλλόμενο δημογραφικό προφίλ των κοινωνιών μας. Οι εργοδότες και οι εργαζόμενοι θα πρέπει να μάθουν νέες δεξιότητες και να προσφέρουν νέα είδη παροχής υπηρεσιών. Το εργατικό δυναμικό μας θα πρέπει να αντικατοπτρίζει την ποικιλομορφία των τοπικών πληθυσμών. Τονίζουμε τη σημασία του αποτελεσματικού κοινωνικού διαλόγου σε τοπικό επίπεδο μεταξύ των εργοδοτών και των εκπροσώπων συνδικαλιστικών οργανώσεων προκειμένου να προετοιμαστούμε και να προσαρμοστούμε στις επερχόμενες αλλαγές.
19. Η ανάγκη ενίσχυσης της ποιότητας των υπηρεσιών μας δεν περιορίζεται σε θέματα δημογραφικής μεταβολής. Βρίσκεται στο επίκεντρο της αποστολής μας ως τοπικών αυτοδιοικήσεων. Στα μέτρα που πρέπει να λάβουμε συμπεριλαμβάνονται τα εξής: εκσυγχρονισμός των δομών ώστε να διασφαλίσουμε ότι είμαστε προετοιμασμένοι για το μέλλον, χρήση Τεχνολογιών Πληροφορικής και Επικοινωνίας (ΤΠΕ) για την ενίσχυση της επάρκειας και αποτελεσματικότητας, επένδυση στην εξέλιξη του προσωπικού σε όλα τα επίπεδα, και αποκομιδή γνώσης μέσα από την αξιολόγηση των ανταγωνιστικών επιδόσεων (benchmarking), την αυτο-αξιολόγηση, την αξιολόγηση από συναδέλφους κ.λπ.
20. Τονίζουμε τον σημαντικό ρόλο που μπορούν να διαδραματίσουν οι εθνικές ενώσεις στην οργάνωση και προαγωγή των δραστηριοτήτων αυτών. Επιβεβαιώνουμε ότι τα θέματα ποιότητας και αξιολόγησης είναι ευθύνη των τοπικών αυτοδιοικήσεων (που λογοδοτούν στους εκλέκτορές τους), και αντιτιθέμεθα σε τάσεις επιβολής υποχρεωτικών απαιτήσεων απόδοσης σε εθνικό ή Ευρωπαϊκό επίπεδο.

ΑΝΤΑΠΟΚΡΙΝΟΜΕΝΟΙ ΣΤΙΣ ΔΙΑΡΘΡΩΤΙΚΕΣ ΜΕΤΑΒΟΛΕΣ ΤΩΝ ΤΟΠΙΚΩΝ ΑΥΤΟΔΙΟΙΚΗΣΕΩΝ
21. Σημειώνουμε ότι σε ορισμένες χώρες εφαρμόστηκαν πρόσφατα ή ενδέχεται να εφαρμοστούν στο μέλλον σημαντικές αλλαγές στις τοπικές αυτοδιοικήσεις. Οι αλλαγές αυτές περιλαμβάνουν συγχωνεύσεις μεταξύ αυτοδιοικήσεων για την ενίσχυση της επάρκειας και αποτελεσματικότητάς τους, ή κατάργηση κλιμακίων τοπικής διακυβέρνησης ή δημιουργία ενός νέου περιφερειακού επιπέδου διοίκησης.

22. Μας ενδιαφέρει ιδιαίτερα να διασφαλίσουμε ότι, στα πλαίσια των όποιων αλλαγών, θα υπάρχει συμμετοχή των πολιτών και θα προστατευθεί η οικονομική θέση των τοπικών αυτοδιοικήσεων. Στις περιπτώσεις συγχωνεύσεων μεταξύ δήμων, μεταβίβασης νέων αρμοδιοτήτων σε τοπικό ή περιφερειακό επίπεδο ή μεταβολών του τοπικού φορολογικού συστήματος, υπάρχει κίνδυνος να μη διατεθούν οι ανάλογοι πόροι. Εφιστούμε ιδιαίτερα την προσοχή όλων των Ευρωπαϊκών χωρών στις υποχρεώσεις τους βάσει του Άρθρου 9 του Ευρωπαϊκού Χάρτη για τις Τοπικές Αυτοδιοικήσεις (οικονομικές διατάξεις).
ΑΝΤΑΠΟΚΡΙΝΟΜΕΝΟΙ ΣΤΗΝ ΠΡΟΚΛΗΣΗ ΤΗΣ ΙΣΟΤΗΤΑΣ ΤΩΝ ΦΥΛΩΝ
23. Επιβεβαιώνουμε τη δέσμευσή μας απέναντι στην ισότητα των δύο φύλων σε κάθε πτυχή του βίου, με ιδιαίτερη αναφορά στην ανάγκη να επιτευχθεί μία ισορροπημένη εκπροσώπηση γυναικών και ανδρών στις πολιτικές δομές κάθε χώρας, ιδίως – από τη δική μας οπτική – όσων είναι εκλεγμένοι στις τοπικές αυτοδιοικήσεις μας. Καλωσορίζουμε την επιτυχία του Ευρωπαϊκού Χάρτη για την Ισότητα των Φύλων στις Τοπικές Κοινωνίες, που καταρτίστηκε στην τελευταία Γενική Συνέλευσή μας στο Innsbruck, και τώρα υπογράφεται από σχεδόν 900 τοπικούς και περιφερειακούς φορείς. Προτρέπουμε κάθε τοπικό και περιφερειακό φορέα να εξετάσει το ενδεχόμενο υπογραφής του Χάρτη αυτού, και είμαστε ανοικτοί σε προτάσεις αποτελεσματικής παρακολούθησης ώστε να βοηθήσουμε τους φορείς που υπέγραψαν να εφαρμόσουν τις διατάξεις του Χάρτη.
24. Καλούμε τα όργανα της Ευρωπαϊκής Ένωσης, στην προσεχή θητεία, να προβούν σε θετικές ενέργειες για την προώθηση της ισότητας των φύλων και ιδιαίτερα να προσέξουν περισσότερο την ανάγκη προαγωγής της ισότητας σε τοπικό και περιφερειακό επίπεδο. Πιστεύουμε ότι η Ευρωπαϊκή Επιτροπή και το Κοινοβούλιο θα πρέπει να εργαστούν αποτελεσματικά με το Συμβούλιο Ευρωπαϊκών Δήμων και Περιφερειών προς τον σκοπό αυτό, στηρίζοντας τους στόχους του Χάρτη μας.

ΑΝΤΑΠΟΚΡΙΝΟΜΕΝΟΙ ΣΤΗΝ ΠΡΟΚΛΗΣΗ ΤΗΣ ΕΔΑΦΙΚΗΣ ΣΥΝΟΧΗΣ
25. Καλωσορίζουμε το πρόσφατο ενδιαφέρον για την έννοια της «εδαφικής συνοχής», ήτοι της ολοκληρωμένης (οικονομικής, κοινωνικής και περιβαλλοντικής) ανάπτυξης μιας περιφέρειας, πόλης ή δήμου – διότι ο συνδυασμός των τοπικών, περιφερειακών, εθνικών και Ευρωπαϊκών πολιτικών πρέπει να γίνει σε κάθε περιοχή μας ώστε να λειτουργήσει προς όφελος των πληθυσμών μας.

26. Σύντομα θα ξεκινήσει ο διάλογος για το μέλλον του οικονομικού πλαισίου της Ευρωπαϊκής Ένωσης για το διάστημα μετά το 2013, και συγκεκριμένα για το μέλλον της πολιτικής συνοχής. Από τη μεριά μας, επιβεβαιώνουμε τη δέσμευσή μας για μία φιλόδοξη Ευρωπαϊκή πολιτική συνοχής με ισχυρή υποδομή. Μία τέτοια πολιτική – εξακολουθώντας να προσφέρει ειδική υποστήριξη σε περιφέρειες που υστερούν αναπτυξιακά – θα πρέπει να είναι ανοικτή σε όλες τις τοπικές αυτοδιοικήσεις της Ευρώπης, βοηθώντας τις να ενισχύσουν την αειφόρο ανάπτυξη και να αξιοποιήσουν το οικονομικό και κοινωνικό δυναμικό τους. Θεωρούμε ότι οι κανόνες χρηματοδότησης της συνοχής θα πρέπει να είναι λιγότερο περιοριστικοί και καλύτερα εναρμονισμένοι με τις στρατηγικές περιφερειακής και τοπικής ανάπτυξης.
27. Θεωρούμε ότι, σε Ευρωπαϊκό επίπεδο, η αστική και αγροτική πολιτική και χρηματοδότηση θα πρέπει να είναι καλύτερα συντονισμένες και άρτιες. Η τρέχουσα κατανομή των ευθυνών στα πλαίσια της Ευρωπαϊκής Επιτροπής δεν παράγει τα καλύτερα αποτελέσματα. Η αστική και αγροτική οικονομία συχνά είναι στενά αλληλο-συνδεδεμένες και θα πρέπει να εξετάζονται από κοινού και ολιστικά. Επιπλέον, η πολιτική της Επιτροπής για την αγροτική ανάπτυξη θα πρέπει να εξετάσει ευρύτερα την οικονομική ανάπτυξη απ’ ότι σήμερα.
ΑΝΤΑΠΟΚΡΙΝΟΜΕΝΟΙ ΣΤΙΣ ΔΙΕΘΝΕΙΣ ΠΡΟΚΛΗΣΕΙΣ
28. Είναι συμφέρον όλων μας να έχει η Ευρωπαϊκή Ένωση καλή συνεργασία με όλες τις γειτονικές της χώρες. Πιστεύουμε ότι οι τοπικές αυτοδιοικήσεις της Ευρώπης – όλων των Ευρωπαϊκών χωρών, ανεξαρτήτως αν είναι κράτη-μέλη της ΕΕ – μπορούν και θα πρέπει να διαδραματίσουν πιο σημαντικό ρόλο στην Ευρωπαϊκή Πολιτική Γειτονίας μέσω αδελφοποιήσεων, συνεργασιών και κοινών δραστηριοτήτων.
29. Προτρέπουμε το Συμβούλιο Ευρωπαϊκών Δήμων και Περιφερειών να εξακολουθήσει το έργο του με τις ενώσεις των χωρών των Δυτικών Βαλκανίων, και να ενισχύσει την συνεργασία με το Δίκτυο Ενώσεων Τοπικών Αρχών Νοτιοανατολικής Ευρώπης (NALAS), και ιδιαίτερα να βοηθήσει σε τοπικό επίπεδο στην προετοιμασία για την μελλοντική ένταξη στην ΕΕ.
30. Ελπίζουμε επίσης ότι, με τον οργανισμό ‘Ηνωμένες Πόλεις και Τοπικές Αυτοδιοικήσεις’ και  την Επιτροπή του για τη Μεσόγειο, θα μπορέσουν να αναπτυχθούν στενότερες σχέσεις με τις τοπικές και περιφερειακές αρχές των ανατολικών και νότιων παραλίων της Μεσογείου και πέρα. Καλωσορίζουμε τα βήματα που έχουν γίνει για την ενίσχυση της Ευρω-Μεσογειακής συνεργασίας σε τοπικό και περιφερειακό επίπεδο.
31. Υπενθυμίζουμε τις ενέργειες που έχουν γίνει από το Συμβούλιο Ευρωπαϊκών Δήμων και Περιφερειών και την Επιτροπή Ηνωμένων Πόλεων και Τοπικών Αυτοδιοικήσεων για την προαγωγή της κατανόησης μεταξύ των τοπικών αρχών του Ισραήλ και της Παλεστίνης, και δεσμευόμαστε να συνεχίσουμε τις προσπάθειες σε συνεργασία με τις εθνικές ενώσεις τους για μία ειρηνική και ισότιμη επίλυση των διαφορών βασισμένη σε δύο βιώσιμα δημοκρατικά κράτη. Ευχαριστούμε τη Δημοτική Συμμαχία για την Ειρήνη, τη Διαρκή Επιτροπή για την Ευρωπαϊκή-Μεσογειακή Συνεργασία Τοπικών και Περιφερειακών Αρχών και το Ευρωπαϊκό Δίκτυο Τοπικών Αρχών για την Ειρήνη στη Μέση Ανατολή για τη συνεχή προσπάθειά τους.
32. Επιβεβαιώνουμε την ισχυρή δέσμευσή μας ως προς τον ρόλο των τοπικών αυτοδιοικήσεων στη διεθνή αναπτυξιακή συνεργασία. Οι τοπικές αρχές έχουν σημαντικό ρόλο στη συνεργασία για την υποστήριξη της εφαρμογής των Αναπτυξιακών Στόχων της Χιλιετίας, την ενίσχυση των αποτελεσματικών διαδικασιών αποκέντρωσης και εκδημοκρατισμού και γενικά την υποστήριξη της τοπικής οικονομικής και θεσμικής ανάπτυξης σε χώρες χαμηλού εισοδήματος.
33. Μας ικανοποιεί το γεγονός ότι η Ευρωπαϊκή Επιτροπή και το Κοινοβούλιο έχουν αναγνωρίσει τον σημαντικό ρόλο τους, ιδιαίτερα μέσα από τη δημιουργία του ειδικού προγράμματος «Μη κρατικοί αρμόδιοι Φορείς και Τοπικές Αρχές για την Ανάπτυξη». Με ιδιαίτερη ευχαρίστηση σημειώνουμε επίσης τον Ευρωπαϊκό Χάρτη ανάπτυξης συνεργασιών, που στηρίζει την τοπική αυτοδιοίκηση. Χαιρετίζουμε τη δημιουργία της νέας Ευρωπαϊκής Πλατφόρμας των τοπικών και περιφερειακών αρχών για την ανάπτυξη, και προσβλέπουμε στη βελτίωση του συντονισμού της τοπικής και περιφερειακής φωνής απέναντι στην Ευρωπαϊκή Επιτροπή και το Κοινοβούλιο στον συγκεκριμένο χώρο.
34. Τέλος, υπογραμμίζουμε τον σημαντικό ρόλο του παγκόσμιου οργανισμού μας «Ηνωμένες Πόλεις και Τοπικές Αυτοδιοικήσεις» για την ειρήνη, την ανάπτυξη και τη δημοκρατία, και δηλώνουμε πρόθυμοι να συνεργαστούμε στενά με τον οργανισμό αυτό, ως Ευρωπαϊκό τμήμα, για την προαγωγή των κοινών αξιών μας στο διεθνή χώρο.
